Broj: 711-I-2112-236-20/21-10-19

Zagreb, 10. studenog 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnice Ane-Marije Petin, gradonačelnice Grada Orahovice do 28. prosinca 2020.g.** na 148. sjednici, održanoj 10. studenog 2021.g., donosi sljedeću

**ODLUKU**

**Postupak za odlučivanje o sukobu interesa protiv dužnosnice Ane-Marije Petin, gradonačelnice Grada Orahovice do 28. prosinca 2020.g., u vezi navoda da je dužnosnica bez natječaja zaposlila sestru u trgovačkom društvu Papuk d.o.o. koje je u većinskom vlasništvu Grada Orahovice te da je potom sestru premjestila na radno mjesto službenika u Gradu Orahovica, neće se pokrenuti, s obzirom da iz prikupljenih podataka i dokumentacije** **ne proizlazi da je u postupanju dužnosnice došlo do moguće povrede odredbi ZSSI-a.**

Obrazloženje

 Povjerenstvo je dana 14. listopada 2020.g. zaprimilo neanonimnu prijavu mogućeg sukoba interesa koja je u Povjerenstvu zaprimljena pod poslovnim brojem: 711-U-3702-P-236/20-01-4. U predmetnoj prijavi navodi se da se gradonačelnica Grada Orahovice, Ana-Marija Petin bavi nepotizmom i klijentelizmom te da je unazad godinu dana svoju sestru zaposlila na mjesto šefice računovodstva. Podnositelj navodi da je navedeno, a kako bi se zamaglio postupak zapošljavanja, učinjeno na način da je sestra dužnosnice, gospođa …………………., bez natječaja prvo zaposlena u komunalnom poduzeću Papuk d.o.o. koje je u vlasništvu Grada Orahovice i čiji je predsjednik skupštine upravo dužnosnica, a da je potom prebačena na mjesto šefice računovodstva u Gradu Orahovici te da za navedeno koliko je podnositelju poznato također nije bilo javnog natječaja.

 Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Ana-Marija Petin obnašala dužnost gradonačelnice Grada Orahovica od 8. lipnja 2017.g. do 28. prosinca 2020.g. Slijedom navedenog, povodom obnašanja navedene dužnosti, dužnosnica Ana-Marija Petin obavezna je postupati sukladno odredbama ZSSI-a.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istoga članka propisano je da su povezane osobe u smislu ovog Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

 Povjerenstvo je radi provjere osnovanosti navoda iz prijave zatražilo od Ureda državne uprave u Osječko-baranjskoj županiji, Matičnog ureda Našice podatak jesu li Ana-Marija Petin i …………. sestre.

 Matični ured Našice dostavio je izvatke iz matice rođenih za Anu-Mariju Petin i …………….. te je uvidom u iste utvrđeno da dužnosnica i gospođa ………. imaju istog oca, dok je u odnosu na majku utvrđeno da se radi o osobi istog imena i prezimena kao i godine rođenja, međutim različitih datuma rođenja. S obzirom na dostavljene podatke Povjerenstvo je nedvojbeno utvrdilo da su Ana-Marija Petin i …………….. sestre po ocu.

 Nadalje, Povjerenstvo je od trgovačkog društva Papuk d.o.o. i Grada Orahovice zatražilo podatke je li u trgovačkom društvu PAPUK d.o.o. i Gradu Orahovici zaposlena ili bila zaposlena …………….. te ukoliko jest od kada i na kojim poslovima, je li zasnivanju radnog odnosa sa gđom …………… prethodio natječaj te ukoliko jest gdje je objavljen te ukoliko nije postojala obveza raspisivanja natječaja, na koji je način zasnovan radni odnos, je li bilo više kandidata za isto radno mjesto, na koji je način gđa …………………. iskazala namjeru za zapošljavanjem odnosno je li zaposlena na nečiji prijedlog ili preporuku i čiju.

 Trgovačko društvo Papuk d.o.o. odgovorilo je na traženje Povjerenstva navodeći da gospođa ………………. nikada nije bila zaposlena u navedenom trgovačkom društvu.

 Grad Orahovica odgovorio je na traženje Povjerenstva dopisom KLASA: 711-01/21-01/3, URBROJ: 2189/12-02/01-12-3 od 29. rujna 2021.g. navodeći da je ………………. bila zaposlenik Grada Orahovice od dana 10. listopada 2019. godine, na radnom mjestu Voditelj pododsjeka za računovodstvo u I. kategoriji, podkategoriji Rukovoditelj, 10. klasifikacijski rang na neodređeno radno vrijeme, sve do odlaska u mirovinu s danom 1. svibnja 2021. godine. Nadalje, navodi se da zasnivanju konkretnog radnog odnosa nije prethodio natječaj, nego je imenovana u službu Grada Orahovice primljena temeljem članka 18. Zakona o službenicima i namještenica u lokalnoj i područnoj (regionalnoj) samoupravi, odnosno temeljem Sporazuma između pročelnika upravnih odjela koji se dostavlja u prilogu očitovanja. Naime, navodi se da je u konkretnom slučaju, temeljem navedenog članka Zakona navedena zaposlena iz krajnje nužde i potrebe jer se Grad Orahovica zatekao u nezavidnoj situaciji, odnosno radno mjesto Voditelja pododsjeka za računovodstvo ostalo je neupražnjeno uslijed iznenadnog otkaza dotadašnje voditeljice te je računovodstvene poslove morala preuzeti osoba s iskustvom i znanjem, s obzirom na prirodu posla koja je bila zahtjevna i rokove koji su trebali biti ispoštovani. Navodi se i da je Grad Orahovica unutarnjim ustrojstvom ustrojio Jedinstveni upravni odjel koji je podijeljen na pododsjeke kojima rukovode službenici s dugogodišnjim iskustvom i rad bez takvog službenika na navedenom radnom mjestu donio bi niz problema. Napominje se da je gđa. …………….. u vrijeme premještaja imala preko 40 godina radnog iskustva te je zatekla sve ozbiljnije računovodstvene poslove koje je morala odraditi ali i prenijeti znanje i iskustvo mlađim kolegama i kolegicama.

 Iz dostavljene dokumentacije Povjerenstvo je utvrdilo da je Sporazumom o premještaju djelatnika od 30. kolovoza 2019.g. sklopljenom između Općine Crnac i Grada Orahovice službenica …………………. premještena s mjesta računovodstvenog referenta-šefa računovodstva u Jedinstvenom upravnom odjelu Općine Crnac u kojem je radila od 5. ožujka 2004.g. na radno mjesto referenta za obračun plaća i drugih dohodaka u Jedinstvenom upravnom odjelu Grada Orahovice. Navedeni sporazum potpisali su pročelnici Jedinstvenih upravnih odjela.

 Nadalje, rješenjem KLASA: UP/I-112-01/19-01/3, URBROJ: 2189/12-02/01-19-2 od 10. listopada 2019.g. službenica ……………… premještena je na radno mjesto Voditelj pododsjeka za računovodstvo. Odluku je potpisala pročelnica Jedinstvenog upravnog odjela.

 Člankom 18. Zakona o službenicima i namještenicima u lokalnoj i područnoj (regionalnoj) samoupravi („ Narodne novine“, broj 86/08, 61/11, 04/18, 112/19) propisano je da se između ostalog, natječaj ne provodi u slučaju prijma u službu osobe zaposlene u državnom tijelu, pravnoj osobi s javnim ovlastima ili upravnom tijelu iste ili druge lokalne jedinice.

 Slijedom svega navedenog, Povjerenstvo je utvrdilo kako dužnosnica Ana- Marija Petin nije ni na koji način sudjelovala u postupku premještaja službenice ……………….. koja joj je ujedno i sestra već je navedeni premještaj proveden u skladu s člankom 18. Zakona o službenicima i namještenicima u lokalnoj i područnoj (regionalnoj) samoupravi („ Narodne novine“, broj 86/08, 61/11, 04/18, 112/19).

 Stoga je Povjerenstvo utvrdilo predmetnu prijavu neosnovanom i na temelju članka 39. stavka 1. ZSSI-a, donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnica Ana-Marija Petin, osobnom dostavom
2. Na znanje podnositelju prijave, putem dostavljene e-mail adrese
3. Objava na internetskoj stranici Povjerenstva
4. Pismohrana